Diari Oficial de la Generalitat Valenciana


Sumari del DOGV 2868, del 13-11-1996 (1996/839915)

ORDRE de 4 d'octubre de 1996, de la Conselleria d'Agricultura i Medi Ambient, per la qual s'aprova el Pla d'Obres d'Interés General de la comarca de la Costera I-part.
-----------------------------------------------------------------------------------------------------------------------------------------------------------------------

### Dades del document

Número de DOGV
:   2868

Data del DOGV
:   13-11-1996

Secció del DOGV
:   ALTRES DISPOSICIONS

Número del document
:   1996/839915


Data del document
:   04-10-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 4 d'octubre de 1996, de la Conselleria d'Agricultura i Medi Ambient, per la qual s'aprova el Pla d'Obres d'Interés General de la comarca de la Costera I-part.   
Els conreus de regadiu de la comarca de la Costera, fonamentalment cítrics, suposen una contribució molt important al producte brut de la zona, tot i que la rendibilitat en pot quedar amenaçada a curt termini a causa de les dificultats en la distribució de l'aigua de reg, la falta de qualitat i l'absència d'infraestructures de regulació. Les disponibilitats d'aigua es concreten en concessions del riu Cànyoles, actualment molt contaminat, aprofitament del drenatge de la serra d'Enguera (deu dels Sants) que cal bombar en èpoques de major demanda i concessions del riu Albaida.  
D'altra banda, les dotacions efectives són escasses i cal aprofitar els sobrants, com també altres recursos de molt escassa qualitat per al reg.  
El sistema obligat a torns incrementa, a més a més, les dificultats del conreu, i a això cal afegir l'augment de costos per bombaments, conseqüència immediata de la falta de regulació en el subministrament d'aigua.  
La situació actual pot modificar-se per mitjà de la solució de les deficiències indicades, tant pel que fa a la disponibilitat de cabals, construcció i interconnexió de basses, millora i equipaments de sondatges, condicionament de conduccions fins la capçalera de sèquies, etc., com a la substitució del sistema de reg existent per les modernes tècniques de reg localitzat.  
Així mateix, es fa necessari el condicionament i la millora de les comunicacions rurals, i l'adaptació a les exigències del trànsit agrícola modern.  
Per tot això, a proposta de la Direcció General de Política d'Estructures, Regadius i Desenvolupament Rural, i en ús de les competències que tinc atribuïdes,  
Ordene  
Article 1  
S'aprova el Pla d'Obres d'Interès General de la comarca de la Costera I-part.  
Article 2  
D'acord amb el que s'indica en els articles 62 i 65 de la Llei de Reforma i Desenvolupament Agrari i en els decrets 151/1990, de 17 de setembre, 169/1991, de 30 de setembre, 13/1995, de 10 de gener, i 39/1995, de 7 de març, del Consell de la Generalitat Valenciana, les obres d'execució i equipament de sondatges, construcció de basses i dipòsits de regulació i la interconnexió d'aquests, estacions generals de filtrat, canonades d'impulsió, xarxes principals de reg i camins de servei agrícola queden classificades com d'interès general, en el grup a) de l'article 61 de l'esmentada Llei de Reforma i Desenvolupament Agrari.  
Disposicions finals  
Primera  
La Direcció General de Política d'Estructures, Regadius i Desenvolupament Rural dictarà les normes complementàries per a la millor aplicació del que es disposa en aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 4 d'octubre de 1996  
La consellera d'Agricultura i Medi Ambient,  
Mª àngels Ramón-Llin i Martínez